Kirjanpitoyksiköt ja talousarvion ulkopuolella olevat valtion rahastot

Taloussäännön laatiminen ja päivittäminen

Valtiokonttori on tänään antanut kirjanpitoyksikön taloussäännön laatimista ja päivittämistä koskevan määräyksen, joka kumoaa vuonna 2004 annetun määräyksen Taloussääntöjen päivittäminen (313/03/2004).

Talousarvioasetukseen otettiin vuonna 2004 uudet taloussäännön laadintaa koskevat säännökset. Vuoden 2009 asetusmuutoksessa em. säännökset pysyivät ennallaan, vain tilivirastot muuttuivat kirjanpitoyksiköiksi ja käsite tulosohjattu virasto poistettiin. Taloussäännön lukujaottelu pysyy entisellään.

Määräykseen on tehty seuraavat muutokset: Maksupisteitä, meno- ja tulorästejä ja kirjanpitoaineiston sähköisen säilyttämisen lupamenettelyä koskevat tekstit on poistettu. Muiden pankkitilien lupien antajaksi on muutettu Valtiokonttori. Termi valtuuskirjanpito on muutettu muotoon valtuusseuranta.

Taloussääntö kannattaa laatia niin, että kuvattaessa esim. taloushallinnon tehtävien siirtoa talous- ja henkilöstöhallinnon palvelukeskukseen, otetaan palvelusopimukset taloussäännön liitteeksi, johon viitataan. Näin sopimusmuutoksia ei tarvitse joka kerta päivittää taloussäännön tekstiin.

Taloussääntö toimitetaan Valtiokonttoriin sähköpostin liitteenä. Paperikopioita ei enää toimiteta. Sähköpostiosoite on kirjaamo (at) valtiokonttori.fi

Toimialajohtaja Mikko Kangaspunta

Keskuskirjanpitopäällikkö Maileena Tervaportti